b'\n_START_ARTICLE_\nRodoald\n_START_SECTION_\nLangobardene\n_START_PARAGRAPH_\nLangobardene var et germansk folkeslag som var p\xc3\xa5 vandring s\xc3\xb8rover og \xc3\xb8stover i Europa tidlig i folkevandringstiden. De nevnes allerede hos den romerske historikeren Tacitus i hans bok Germania fra 98 e. Kr. og de ble av ham betegnet som dyktige krigere. P\xc3\xa5 Rodoalds tid var de etablert som herskere over store deler av Italia i det vakuum som hadde oppst\xc3\xa5tt etter Vest-Romerrikets fall p\xc3\xa5 470-tallet og \xc3\xb8stgoternes knusende nederlag rundt 550.\n_START_SECTION_\nRodoalds liv\n_START_PARAGRAPH_\nRodoald var s\xc3\xb8nn av den tidligere kong Rothari og ble innsatt som konge over langobardene etter hans d\xc3\xb8d i 652. If\xc3\xb8lge historikeren Paulus Diaconus ble Rodoald drept etter kort tid av ektemannen til en kvinne han hadde et forhold til. Paulus Diaconus hevder at Rodoald giftet seg med enken etter Rothari \xe2\x80\x93 sin egen stemor Gundeberga, men dette anses som en tvilsom opplysning._NEWLINE_Rodoald bekjente seg til arianismen, en kristen trosretning som var utbredt blant germanske folk. Etter hans d\xc3\xb8d ble Aripert I valgt til konge med st\xc3\xb8tte fra den katolske kirken som bekjempet arianismen.'